FI Euroopan unionin virallinen lehti CE 78/227

(2004/C 78 E/0231)

KIRJALLINEN KYSYMYS E-3134/03

esittäjä(t): José Ribeiro e Castro (UEN) komissiolle

(23. lokakuuta 2003)

Aihe: Hollanti — ekstaasi

Vastauksessaan kirjalliseen kysymykseeni E-2309/03 (1) komissio totesi, että myös Euroopan huumausaineiden ja niiden väärinkäytön seurantakeskuksen vuosittaisen raportin mukaan Alankomaat on huomattava ekstaasin, amfetamiinien ja muiden huumausaineiden valmistajamaa, mutta lisäsi, että näitä aineita tuotetaan todistettavasti myös muissa EU:n jäsenvaltioissa ja Itä-Euroopan valtioissa, vaikkei ilmoittanut missä määrin.

Komissio ei kuitenkaan vastannut muun muassa seuraaviin esittämiini kysymyksiin: Voiko komissio vahvistaa, että kyseiset aineet ovat peräisin pääasiassa Alankomaista? Jos asia on näin, mihin toimiin komissio on ryhtynyt tai aikoo ryhtyä estääkseen huumeiden kulkeutumisen Alankomaista muihin EU-maihin?

Vastauksessaan komissio totesi vielä korostaneensa sitä, että synteettisiä huumausaineita koskevan kysymyksen on oltava ensisijaisen tärkeä Euroopan unionille ja sen jäsenvaltioille, mitä seikkaa myös EU:n oikeus- ja sisäasiain ministerit ovat painottaneet. Syyskuussa 2002 pidetyn oikeus- ja sisäasiainministerien kokouksen seurauksena neuvosto hyväksyi synteettisten huumeiden tarjontaa koskevien toimien täytäntöönpanosuunnitelman.

— Vahvistaako komissio, että Alankomaat on Euroopan unionin jäsenvaltioista suurin ekstaasin valmistajamaa ja siten muihin jäsenvaltioihin, esimerkiksi Portugaliin, kulkeutuva ekstaasi on pääasiassa peräisin Alankomaista?

— Kuinka kauan komissio on tiennyt tästä tilanteesta?

— Komissio on ilmoittanut, että todistettavasti kyseistä huumetta on tuotettu myös muissa jäsenvaltioissa. Voisiko komissio ilmoittaa tarkalleen, missä jäsenvaltioissa ja missä määrin kyseistä huumetta on tuotettu ja/tai mikä ovat sen aiheuttama vaara Alankomaihin verrattuna?

— Mihin toimiin komissio on ryhtynyt tai aikoo ryhtyä estääkseen huumeiden leviämisen Alankomaista muihin EU-maihin? Onko vaara, että myös muista ”tuottajajäsenvaltioista” huumeet leviävät samalla tavalla?

— Mikä on komission arvio syyskuussa 2002 pidetyssä EU:n oikeus- ja sisäasiainministerien kokouksessa hyväksytystä synteettisten huumeiden tarjontaa koskevien toimien täytäntöönpanosuunnitelmasta? Pitääkö komissio tässä suunnitelmassa esitettyjä synteettisten huumeiden tarjonnan rajoittamista koskevia toimia riittävinä ja asianmukaisina?

António Vitorinon komission puolesta antama vastaus

(5. joulukuuta 2003)

Euroopan huumausaineiden ja niiden väärinkäytön seurantakeskus (EHNVS) sekä Euroopan poliisivirasto Europol laativat joka vuosi jäsenvaltioiden kansallisten viranomaisten toimittamien tietojen ja tilastojen perusteella kertomuksen huumetuotannon ja -kaupan sekä huumeidenkäytön senhetkisestä tilanteesta Euroopan unionissa ja ehdokasmaissa. Vuoden 2001 kertomuksessa EU mainittiin ekstaasin päälähteenä jäsenvaltioiden ilmoittamien haltuunottojen perusteella.

Huumetilannetta EU:ssa ja Norjassa käsittelevässä EHNVS:n vuotuisessa kertomuksessa 2003 mainitaan, että synteettisten huumausaineiden valmistuslaitoksia löydetään joka vuosi suurin piirtein sama määrä, 50—70. Alankomaat ja Belgia ovat pääasialliset ekstaasin, amfetamiinien ja muiden samansukuisten huumeiden valmistusmaat. Kuitenkin myös muissa jäsenvaltioissa, kuten Espanjassa, Ranskassa ja Yhdistyneessä kuningaskunnassa on tuotantoa, samoin kuin Virossa, Liettuassa, Puolassa ja Tšekissä.

Tämä tilanne vahvistetaan vuoden 2003 kertomuksessa The State of the drugs problem in the acceding and candidate countries in the European Union (Huumeongelma Euroopan unioniin liittyvissä maissa ja ehdokasmaissa), jonka mukaan synteettisiä huumeita, kuten amfetamiineja ja ekstaasia, valmistetaan laittomissa laboratorioissa Baltian maissa, Bulgariassa, Tšekissä ja Unkarissa. Nämä huumeet suuntautuvat pääasiassa paikalliseen käyttöön.

Toimenpiteistä huumausaineiden Alankomaista mm. muualle EU:hun levittämisen estämiseksi voidaan todeta, ettei yksikään jäsenvaltio ole suojassa huumetuotannolta ja -kaupalta. Kaikki jäsenvaltiot ovat allekirjoittaneet Yhdistyneiden Kansakuntien yleissopimukset ja osallistuvat aktiivisesti nopeaan hälytysjärjestelmään, joka otettiin käyttöön osana yhteisiä toimia kesäkuussa 1997. EU torjuu huumekauppaa pääasiassa Europolin kautta, ja Europol antaa säännöllisesti asiantuntemuksensa jäsenvaltioiden käyttöön, kun toimitaan rikollisryhmiä vastaan ja puretaan synteettisten huumeiden tuotannossa käytettyjä laittomia laboratorioita.

Komissio on sitoutunut osana vuosien 2000—2004 toimintasuunnitelmaa ottamaan yhdessä jäsenvaltioiden ja Europolin kanssa käyttöön toimenpiteitä huumekaupan torjunnan vahvistamiseksi. Komissio tukee jäsenvaltioita erityisesti poliisin, tullin ja oikeuslaitosten yhteistyön tehostamisessa ja huumausaineiden kemiallisten esiasteiden valvonnan parantamisessa.

Lisäksi komissio toivoo, että neuvostossa päästään piakkoin poliittiseen sopimukseen puitepäätöksestä, joka koskee rikoksiin liittyviä vähimmäissäännöksiä ja seuraamuksia huumekauppan alalla.

Synteettisiin huumeisiin liittyvien toimenpiteiden käyttöönottosuunnitelma edellyttää jäsenvaltioilta, Europolilta ja EHNVS:lta konkreettisia toimia kemiallisten esiasteiden kaupan, laittomien laboratorioiden ja jakeluverkostojen torjumiseksi. Vuosien 2000—2004 toimintasuunnitelman loppuarvioinnin yhteydessä tarkastellaan myös tätä käyttöönottosuunnitelmaa.

Komissio on juuri esittänyt neuvostolle ehdotuksen päätökseksi uusiin huumausaineisiin ja uusiin synteettisiin huumeisiin liittyvästä tietojenvaihdosta, riskien arvioinnista ja valvonnasta, jotta synteettisiin huumeisiin liittyvää lainsäädäntöä saataisiin vahvistettua. Päätöksellä on tarkoitus korvata yhteinen toiminta kesäkuulta 1997. Myös Euroopan parlamentilla on mahdollisuus antaa asiasta lausuntonsa.

(1) EUVL C 70 E, 20.3.2004, s. 83.